

**Funkkisklassikko Original Sokos Hotel Vaakuna uudistuu**

**Helsingin keskeisimmällä paikalla sijaitseva hotelliklassikko uudistuu. Original Sokos Hotel Vaakunan kaikki huoneet, huonekerrokset sekä hotelliaula uudistetaan talon alkuperäinen henki säilyttäen. Työt aloitetaan huhtikuussa 2018, ja ne valmistuvat alkuvuodesta 2019.**

**Mikä hotelli?**

Vaakuna–Sokoksen rakennus on arkkitehti **Erkki Huttusen** suunnittelema funkkistyylin taidonnäyte, joka avautui Helsingin olympialaisiin vuonna 1952. Hotelli kätkee sisäänsä runsaasti oman aikansa alkuperäisiä kalusteita ja designesineitä.

* 270 huonetta, 12 uniikkia näköalasviittiä, osa omalla parvekkeella, osa omalla saunalla
* näköalaravintola Loiste
* tilausravintola Kaarre, josta näkymät Eduskuntatalon suuntaan
* kokouskabinetteja, näköalasauna sekä iso terassi 10. kerroksessa

**Miten uudistetaan?**

Hotellin 1950-luvun tunnelma säilytetään uudistuksessa lisäämällä sen uniikkiin tyyliin ripaus modernia luksusta.

Yhdeksännen kerroksen huoneita ovat valaisseet 1950-luvulta ja valaisevat jatkossakin Paavo Tynellin hotellille suunnittelemat valaisimet, joita löytyy myös hotellin aula- ja ravintolatiloista. Arkkitehti Erkki Huttusen suunnittelemat nojatuolit päällystetään. Osaan huoneista tulevat sänkyjen ylle kaareutuvat lipat, jotka ovat kunnianosoitus upean funkkisrakennuksen pääsisäänkäynnille. Yhtä lailla hotelliaulan reliefissä kiertävät rauhankyyhkyt lennähtävät nyt myös huoneiden seinille

**Kuka tekee?**

Sisustussuunnittelusta vastaa **Sisustusarkkitehdit Fyra Oy**.

Uudistustyötä tehdään yhteistyössä **Helsingin kaupunginmuseon kanssa**, sillä

osa hotellista – kuten kaksi ylintä majoituskerrosta – on rakennushistoriallisesti suojeltuja. Kaupunginmuseo on tehnyt muun muassa hissiauloissa väritutkimuksia, joiden avulla on saatu tarkka selvyys siitä, miltä hotellin alkuperäinen värimaailma on näyttänyt.

Original Sokos Hotel Vaakunan liiketoiminnoista vastaa SOK:n matkailu- ja ravitsemisliiketoimintaa harjoittava tytäryhtiö **Sokotel Oy**.

**Aikataulu**

Original Sokos Hotel Vaakunan huonekerrokset uudistetaan yksi kerrallaan 2. huhtikuuta 2018 alkaen. Kaksi ylintä, uudistettua kerrosta ovat hotellivieraiden käytössä syyskuussa 2018. Uudistuksen jälkeen huonevalikoima tulee vaihtelemaan kompakteista kaupunkikakkosista upeisiin, parvekkeellisiin näköalasviitteihin.

Original Sokos Hotel Vaakuna, Asema-aukio 2, Helsinki

[*www.sokoshotels.fi/fi/helsinki/sokos-hotel-vaakuna*](http://www.sokoshotels.fi/fi/helsinki/sokos-hotel-vaakuna)

Seuraa sosiaalisessa mediassa: Instagram @vaakunahelsinki / www.facebook.com/vaakunahelsinki